Anna Potinus Rais John Magufuli amewataka wafungwa na mahabusu kuwa wavumilivu na kuendelea kumuomba Mwenyezi Mungu ili awasamehe makosa yao ambapo ameahidi kufanyia kazi malalamiko yao yote na kumtaka Kamanda wa Polisi Mkoa wa Mwanza, Jumanne Muliro, kushugulikia kesi ambazo hazina mshiko. Ametoa kauli hiyo leo Jumanne Julai 16, alipotembelea gereza la Butimba na kupata fursa ya kusikiliza kero wanazokutana nazo wafungwa na mahabusu hao ambapo amewataka maofisa wa polisi wa gereza hilo kutowaadhibu kwa kuuliza na kutoa maoni yao na kwamba iwapo watafanya hivyo wasijutie hatua atakazozichukua juu yao. “Kufungwa au kuwa mahabusu haimaanishi kuwa hauna haki ya kupata utu
wako ndio maana nimekuja hapa kuwasalimu, nimesikia changamoto zenu na za
maaskari wangu nao wanafanya kazi katika mazingira magumu ninajua kuna
waliofungwa ambao hawajafanya makosa na ninajua kuna waliokaa mahabusu
wanacheleweshewa kesi zao ili wasipate kazi za au kwasababu hawajazungumza
vizuri na polisi,” amesema. “Mkuu wa magereza hawa watu wote waliotoa kero zao hapa wasisumbuliwe wala
asitokee mtu akawauliza kwanini waliuliza swali na wakaanza kusulubiwa na
ninataka niwaambie nitajua na nikijua msinilaumu kwa maagizo nitakayoyatoa, nimekuja
kwa wapiga kura wangu na siku nyingine nitakuja tena,” amesema. “Niliyoyaona yamenigusa mimi ni kiongozi wenu lakini pia ninamuogopa
Mungu hivyo ninawaomba mvumilie na nimekuja na Mkuu wa Mkoa wa Mwanza, RPC ambaye
yeye ndiye msimamizi wa polisi wote katika Mkoa huu, kamati ya ulinzi na
usalama, wanajeshi saa ninachowaahidi ni kwamba nimewasikia sasa mniache
nikayafanyie kazi,” amesema.